1.Indledning

Gennemførelsen af interoperabilitet mellem informationssystemer, der understøtter området med frihed, sikkerhed og retfærdighed, er afgørende for at styrke effektiviteten af kontrollen ved de ydre grænser for at forhindre ulovlig indvandring, forbedre gennemførelsen af den fælles visumpolitik og forebygge, afsløre og efterforske terrorhandlinger og andre alvorlige strafbare handlinger og lette identifikationen af ukendte personer.

Den 11. juni 2019 trådte interoperabilitetsforordningerne i kraft. De fastsætter bestemmelser om overvågning og evaluering fra Kommissionen og Den Europæiske Unions Agentur for den Operationelle Forvaltning af Store IT-Systemer inden for Området med Frihed, Sikkerhed og Retfærdighed (eu-LISA) om status for gennemførelsen af interoperabilitet.

Kommissionen forelagde en første rapport om gennemførelsen af interoperabilitetsforordningerne den 21. august 2020 og en anden rapport den 10. november 2021. Denne tredje rapport dækker perioden mellem offentliggørelsen af den foregående statusrapport i november 2021 og udarbejdelsen af denne rapport i juli 2022.

Denne tredje rapport kommer på et kritisk tidspunkt for interoperabilitetsprojektet. Arbejdet med gennemførelsen af interoperabilitetsforordningerne skrider fortsat frem på tværs af medlemsstaterne, de associerede Schengenlande og EU-agenturerne i forskelligt tempo. Nogle medlemsstater står over for særlige udfordringer i forbindelse med deres forberedelse til den nye IT-arkitektur for EU's informationssystemer og deres interoperabilitet, bl.a. på grund af nationale forsinkelser i offentlige indkøb, kontraktlige spørgsmål samt utilstrækkelig adgang til ekspertise og nødvendige menneskelige ressourcer.

På grund af forsinkelser i leveringen af ind- og udrejsesystemet på centralt plan blev en revideret tidsplan for de nye IT-systemer bekræftet af ministrene på det uformelle møde i Rådet for Retlige og Indre Anliggender den 11. juli 2022. Ifølge den nye tidsplan vil gennemførelsen af alle de nye systemer vedrørende forvaltningen af de ydre grænser (SIS, EES og ETIAS) være afsluttet inden udgangen af 2023 i overensstemmelse med det overordnede politiske mål, mens interoperabilitetskomponenterne vil blive udviklet i løbet af 2023 og gradvist bør tages i brug senest juni 2024.

Som en fælles indsats kræver interoperabilitet, at alle interessenter arbejder på en koordineret måde, da forsinkelser i én del af systemet påvirker alt andet. I de kommende måneder vil Kommissionen fortsat nøje overvåge og støtte medlemsstaterne med henblik på at nå det vigtige mål om interoperabilitet inden for den aftalte tidsramme.

2.Status

Arbejdet med at udvikle og gennemføre den nye IT-arkitektur for EU's informationssystemer vedrørende grænser, migration og sikkerhed og deres interoperabilitet er i gang. Kommissionen har holdt Rådet og Europa-Parlamentet nøje underrettet om de fremskridt, der er gjort gennem årlig rapportering og gennem arbejdet i Kommissionens udvalg og ekspertgrupper. Desuden har Kommissionen regelmæssigt inviteret Europa-Parlamentet og Rådet til relevante fora for udveksling af oplysninger med medlemsstaterne, såsom det halvårlige interoperabilitetsforum. Status er også løbende blevet drøftet på teknisk og politisk plan, herunder i de relevante rådsorganer såsom Rådets arbejdsgruppe vedrørende udveksling af RIA-oplysninger (IXIM), Coreper samt Rådet for Retlige og Indre Anliggender.

·IT-systemer og deres interoperabilitet

I november 2022 vil Schengeninformationssystemet (SIS) blive fornyet med nye indberetninger, opgraderede data og forbedrede funktioner. De nye tiltag i SIS vil forbedre systemet ved at styrke samarbejdet mellem medlemsstaterne, beskytte de mest sårbare, forbedre forvaltningen af irregulær migration, bekæmpe kriminalitet og beskytte borgernes rettigheder.

Som forberedelse til idriftsættelsen af ind- og udrejsesystemet i maj 2023 er alle de nødvendige gennemførelsesretsakter og delegerede retsakter blevet vedtaget. Gennemførelsen af systemet går ind i den endelige udviklings- og testfase både på centralt og nationalt plan. I lyset af udfordringerne i forbindelse med rettidig gennemførelse og levering af ind- og udrejsesystemet på centralt plan indledte eu-LISA og Kommissionen drøftelser med repræsentanter for det konsortium, der udvikler ind- og udrejsesystemet, for at mindske risikoen for yderligere forsinkelser mest muligt. For at lette presset på grænseovergangssteder, der i forvejen har travlt, er Kommissionen i færd med at vurdere muligheden for at give medlemsstaterne i ekstraordinære situationer efter idriftsættelsen af ind- og udrejsesystemet midlertidig mulighed for at oprette en vis del af ind- og udrejsesystemets filer uden biometriske oplysninger.

For så vidt angår det europæiske system vedrørende rejseinformation og rejsetilladelse (ETIAS) er gennemførelsesaktiviteterne i gang med henblik på idriftsættelse medio november 2023. Alle gennemførelsesretsakter og delegerede retsakter, der er nødvendige for udviklingen af systemet, er blevet vedtaget eller har nået en stabil version. De resterende retsakter befinder sig også i de sidste faser af deres vedtagelse. En omfattende kommunikationskampagne og et særligt ETIAS-websted er ved at blive forberedt for at sikre, at rejsende til Europa rettidigt vil blive tilstrækkeligt informeret om de nye krav.

Udviklingen af det europæiske informationssystem til udveksling af oplysninger fra strafferegistre vedrørende tredjelandsstatsborgere (ECRIS-TCN) skrider frem, så det kan tages i brug medio november 2023 i overensstemmelse med RIA-Rådets seneste afgørelse. Med hensyn til visuminformationssystemet (VIS) arbejdes der i Kommissionen på at forberede den afledte ret, der er nødvendig for udviklingen af det reviderede VIS, også i forbindelse med den bredere interoperabilitetsramme.

Der gøres en betydelig indsats i medlemsstaterne i forbindelse med det forberedende arbejde til idriftsættelsen af interoperabilitetskomponenterne

·Gennemførelsesretsakter om interoperabilitet

Interoperabilitetsforordningerne fastsætter, at der skal vedtages gennemførelsesretsakter for at supplere og gennemføre visse detaljerede tekniske aspekter af forordningerne. Nogle af disse retsakter er nødvendige for fuldt ud at gøre det muligt for eu-LISA at påbegynde udformningen og udviklingen af komponenterne inden for rammerne af den overordnede systemarkitektur, især da dette kræver fastlæggelse af tekniske specifikationer og forberedelse af udbudsprocedurer med henblik på samarbejde med kontrahenter. Der er behov for andre retsakter for at fastlægge tekniske krav, der gør det lettere for de relevante myndigheder at fungere i praksis, f.eks. gennem anvendelse af standardformularer og udarbejdelse af samarbejdsprocedurer med henblik på at håndtere sikkerhedshændelser.

Siden den sidste statusrapport har Kommissionen fortsat med i de relevante udvalg og ekspertgrupper at drøfte en række gennemførelsesretsakter og delegerede retsakter, som er nødvendige for udviklingen af interoperabilitetskomponenterne. Til dato er langt de fleste af disse retsakter blevet vedtaget i samarbejde med Europa-Parlamentet og Rådet for Den Europæiske Union som fastsat i de gældende procedurer. Kommissionen vedtog i alt tre delegerede retsakter og ni gennemførelsesretsakter på baggrund af interoperabilitetsforordningerne vedrørende: tekniske procedurer og svar fra den europæiske søgeportal (ESP) (artikel 9, stk. 7), udførelsen af den fælles biometriske matchtjeneste (artikel 13, stk. 5), nødvendige formularer i tilfælde af et rødt link (artikel 32, stk. 5) og et hvidt link (artikel 33, stk. 6), datakvalitet (artikel 37, stk. 4), samarbejdsprocedurer i tilfælde af sikkerhedshændelser (artikel 43, stk. 5), drift af webportalen (artikel 49, stk. 6) og tekniske løsninger til forvaltning af anmodninger om adgang til brugere fra retshåndhævende myndigheder (artikel 78, stk. 10). Tre af de allerede vedtagne retsakter er ved at blive revideret for at indarbejde ændringer som følge af den nye forordning om visuminformationssystemet (VIS) og konsekvensændringer af EU-systemet vedrørende rejseinformation og rejsetilladelse (ETIAS): retsakterne om tekniske regler for oprettelse af links mellem data fra forskellige EU-informationssystemer (artikel 28, stk. 7) og for ESP-brugerprofiler (artikel 8, stk. 2) og retsakten om et centralt register for rapportering og statistik (artikel 39, stk. 5). Europa-Parlamentet gjorde i januar 2022 indsigelse mod den delegerede retsakt om procedurerne for fastlæggelse af de tilfælde, hvor identitetsoplysninger kan betragtes som værende de samme eller ensartede (artikel 28, stk. 5). Kommissionen reviderede retsakten for at imødekomme Europa-Parlamentets betænkeligheder og indarbejde ændringer som følge af den nye VIS-forordning og konsekvensændringerne af ETIAS. Forberedelsesprocessen omfattede behørig høring af interoperabilitetsundergruppen under ekspertgruppen vedrørende informationssystemer for grænser og sikkerhed med deltagelse af eksperter fra Europa-Parlamentet. Kommissionen vedtog den reviderede retsakt om samme eller lignende data i juli 2022.

Én retsakt mangler at blive vedtaget — gennemførelsesretsakten om det universelle meddelelsesformat (UMF) (artikel 38, stk. 3). Denne retsakt er ved at blive vedtaget i Kommissionen på tidspunktet for udarbejdelsen af denne rapport.